b"\n_START_ARTICLE_\nHildesheim\n_START_SECTION_\nHistorie\n_START_PARAGRAPH_\nHildesheim ligger hvor den gamle \xc3\xb8st-vestlige handelsvej, Hellweg, krydser floden Innerste. Der er fundet rester af en bos\xc3\xa6ttelse og en helligdom fra tiden f\xc3\xb8r frankerne. Karl den store grundlagde 815 Hildesheims stift, og den f\xc3\xb8rste domkirke byggedes af biskop Altfrid. Biskop Bernward udbyggede den omkring \xc3\xa5r 1000 til en massiv kirkeborg, som blev centrum for en voksende borgerlig by. \xc3\x85r 1249 fik Hildesheim k\xc3\xb8bstadsrettigheder. Omkring 1300 blev biskoppen tvunget til at opgive magten over byen som s\xc3\xa5 fik egne stadsrettigheder og sit eget segl. \xc3\x85r 1367 blev byen medlem i Hanseforbundet. Efter 1542 er flere af kirkerne i Hildesheim lutheranske, men domkirken er forblevet katolsk. \xc3\x85r 1807 kom Hildesheim under preussisk overh\xc3\xb8jhed, men blev efter Napoleonskrigene en del af Konged\xc3\xb8mmet Hannover. Efter 1866 blev byen sammen med Hannover igen en del af Preussen._NEWLINE_22. marts 1945 blev en del af Hildesheims historiske centrum \xc3\xb8delagt under et allieret bombeangreb. Mange historiske bygninger blev dog rekonstrueret i slutningen 1980'erne og gennem 1990'erne.\n_START_SECTION_\nInfrastruktur\n_START_PARAGRAPH_\nHildesheim ligger ved motorvejen A7 (E45) og ved rigsvejene B1, B6, B243, B494. Byen har to jernbanestationer og trafikeres af de tyske hurtigtog ICE. Byen har en havn, som er forbundet med Mittellandkanalen. Det er endvidere en mindre flyveplads, som bruges meget i forbindelse med messer i det n\xc3\xa6rliggende Hannover.\n_START_SECTION_\nVirksomheder\n_START_PARAGRAPH_\nDen st\xc3\xb8rste arbejdsplads i Hildesheim er Bosch-Blaupunkt med over 4.000 ansatte.\n_START_SECTION_\nMedier\n_START_PARAGRAPH_\nDagbladet Hildesheimer Allgemeine Zeitung har eksisteret siden 1705 og anses for at v\xc3\xa6re Tysklands \xc3\xa6ldste avis, som stadig udkommer. Hildesheim har en lokal nonkommerciel radiostation og en Internet-TV-station."